Broj: 711-I-2422-P-536/22-02-21

Zagreb, 25. studenoga 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev** **Maje Knezović,** **rukovoditeljice Odjela pravnih poslova i arhiva Kliničke bolnice Sveti Duh,** za davanjem očitovanja Povjerenstva,na 195. sjednici održanoj dana 25. studenoga 2022.g. daje sljedeće

**OČITOVANJE**

**Temeljem članka 18. stavka 2. ZSSI/21-a, ravnateljica Kliničke bolnice Sveti Duh ne može za vrijeme obnašanja navedene javne dužnosti biti članica Upravnog vijeća ustanove Poliklinika za internu medicinu, opću kirurgiju, ginekologiju, hemodijalizu - internu medicinu, pedijatriju i humanu genetiku Sveti Duh II, s obzirom da navedena ustanova nije proglašena pravnom osobom od posebnog državnog interesa ili posebnog interesa za jedinicu lokalne ili područne samouprave.**

Obrazloženje

Zahtjev za davanjem mišljenja Povjerenstva podnijela jeMaja Knezović, rukovoditeljica Odjela pravnih poslova i arhiva Kliničke bolnice Sveti Duh.U Povjerenstvu je zahtjev zaprimljen 21. studenog 2022. pod poslovnim brojem 711-U-8944-P-536/22-02-5, povodom kojeg se vodi predmet broj P-536/22.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U svojem zahtjevu podnositeljica traži mišljenje Povjerenstva može li ravnateljica Kliničke bolnice Sveti Duh biti članica Upravnog vijeća Poliklinike Sveti Duh II, s obzirom da je dužna, kao obveznica ZSSI/21-a, Povjerenstvu podnijeti imovinsku karticu, odnosno postoji li u toj situaciji sukob interesa ili druga pravna zapreka za njezino imenovanje.

Podnositeljica u zahtjevu pojašnjava da je Klinička bolnica Sveti Duh s udjelom od 10 % suvlasnik Poliklinike Sveti Duh II te da ostvaruje pravo na jednog člana u Upravnom vijeću, i to odgovorne osobe Kliničke bolnice Sveti Duh.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Uvidom u registar nadležnog trgovačkog suda utvrđeno je da se kao jedini osnivač Kliničke bolnice Sveti Duh navodi Grad Zagreb. Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI/21-a, stoga je i ravnateljica Kliničke bolnice Sveti Duh, kojoj je osnivač Grad Zagreb, obveznica navedenog Zakona. Iako zahtjev u ovom predmetu nije podnesen od strane obveznice osobno, već ga je Povjerenstvu podnijela osoba koja nije obveznik u smislu ZSSI/21, Povjerenstvo u svrhu učinkovitog sprječavanja sukoba interesa povodom podnesenog zahtjeva daje obrazloženo očitovanje.

Uvidom u registar nadležnog trgovačkog suda, utvrđeno je da su osnivači ustanove Poliklinika za internu medicinu, opću kirurgiju, ginekologiju, hemodijalizu - internu medicinu, pedijatriju i humanu genetiku Sveti Duh II Opća bolnica Sveti Duh, pod MBS: 080398968, i Fresenius Medical Care - Nephro društvo s ograničenom odgovornošću za trgovinu i usluge, pod MBS: 080430575.

Člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova.

Sukladno članku 18. stavku 2. ZSSI/21-a, iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

U pogledu članstva u upravnom tijelu ustanove, uvidom u Registar osoba od posebnog držanog interesa, odnosno interesa za jedinicu lokalne i područne ( regionalne) samouprave koji vodi Povjerenstvo, utvrđeno je da Poliklinika za internu medicinu, opću kirurgiju, ginekologiju, hemodijalizu - internu medicinu, pedijatriju i humanu genetiku Sveti Duh II nije proglašena pravnom osobom od posebnog državnog interesa ili posebnog interesa za jedinicu lokalne ili područne (regionalne) samouprave, slijedom čega ravnateljica Kliničke bolnice Sveti Duh ne može za vrijeme obnašanja navedene javne dužnosti biti članica Upravnog vijeća ove ustanove.

Povjerenstvo je stoga dalo očitovanje kao što je navedeno u izreci ovog akta.

 **ZAMJENIK PREDSJEDNICE POVJERENSTVA**

 **Davorin Ivanjek, dipl. iur.**

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana